**Kancelária prezidenta Slovenskej republiky** v plnej miere zabezpečuje prezidentovi Slovenskej republiky podmienky na výkon ústavných právomocí a ďalších povinností spojených s vykonávaním funkcie hlavy štátu.

Charakteristika
---------------

Kancelária prezidenta Slovenskej republiky vznikla 1. januára 1993 v nadväznosti na vznik samostatnej Slovenskej republiky a zvolenie prvého prezidenta Slovenskej republiky Michala Kováča. Zabezpečuje veci spojené s výkonom funkcie a právomocí prezidenta dané Ústavou Slovenskej republiky, ústavnými zákonmi a inými všeobecne záväznými právnymi predpismi. Podieľa sa na príprave vnútro a zahraničnopolitických aktivít prezidenta, zabezpečuje ich protokolárne, spracúva odborné podklady, stará sa o sídlo prezidenta Slovenskej republiky a objekty, ktoré má vo svojej správe – Prezidentský (Grasalkovičov) palác, časť Karáčoniho paláca, rezidencia prezidenta, zámoček Hohenlohe v Tatranskej Javorine vo Vysokých Tatrách. V súčasnosti Kancelária prezidenta Slovenskej republiky sídli v Prezidentskom paláci na Hodžovom námestí v Bratislave a v časti blízkeho Káračoniho paláca na Štefánikovej ulici. Súčasťou kancelárie je regionálne pracovisko v Košiciach. Pracovisko v Banskej Bystrici bolo 1. januára 2021 zrušené. Na čele kancelárie prezidenta stojí vedúci Kancelárie prezidenta Slovenskej republiky, ktorého menuje prezident.

Organizačná štruktúra
---------------------

Organizačná štruktúra
Kancelária prezidenta SR je právnickou osobou, ktorá zabezpečuje veci spojené s výkonom funkcie prezidentky vyplývajúce z Ústavy Slovenskej republiky, ústavných zákonov a z iných všeobecne záväzných právnych predpisov, s politickou a verejnou činnosťou prezidentky. Kancelária je rozpočtovou organizáciou, ktorá má samostatnú rozpočtovú kapitolu. Na plnenie úloh si môže zriaďovať rozpočtové a príspevkové organizácie. Kancelária vykonáva a zabezpečuje pre prezidentku aj iné úlohy, ktoré zodpovedajú jej ústavnému postaveniu. Plní aj ďalšie odborné, organizačné a materiálno-technické úlohy, ktoré vyplývajú zo zákonov a z iných všeobecne záväzných právnych predpisov.

Doterajší vedúci Kancelárie prezidenta Slovenskej republiky
-----------------------------------------------------------

* prof. PhDr. Ján Findra, DrSc. (1993 – 2000)
* Ing. Ľudovít Macháček (2000 – 2001)
* Ing.Jozef Širotňák (2001 – 2002)
* Ing. Jozef Stank, CSc. (2002 – 2004)
* Dr.h.c. prof. JUDr. Milan Čič, DrSc. (2004 – 2012)
* JUDr. Ján Šoth (2012 – 2015)
* Mgr. Štefan Rozkopál (2015 – 2021)
* JUDr. Metod Špaček, Ph.D. (2021 – súčasnosť)

Vojenská kancelária prezidenta Slovenskej republiky
---------------------------------------------------

Prezident Slovenskej republiky vykonáva aj funkciu hlavného veliteľa ozbrojených síl Slovenskej republiky, ktorá mu vyplýva z Ústavy Slovenskej republiky. Na zabezpečenie jej úloh slúži Vojenská kancelária prezidenta Slovenskej republiky, ktorá nie je súčasťou Kancelárie prezidenta Slovenskej republiky, ale priamou zložkou ozbrojených síl. Do jej pôsobnosti patrí i Čestná stráž prezidenta Slovenskej republiky. Na čele vojenskej kancelárie stojí náčelník menovaný prezidentom Slovenskej republiky.

Doterajší náčelníci Vojenskej kancelárie prezidenta Slovenskej republiky
------------------------------------------------------------------------

* genpor. Ing. Mojmír Hergovič (1993 – 2004)
* brig. gen. Ing. Jaroslav Muríň (2004 – 2007)
* genpor. Ing. Marián Áč, PhD. (2007 – 2015)
* brig. gen. Ing. Vladimír Šimko (2015 – doteraz)

Kontakty na kanceláriu
----------------------

* Oficiálna stránka Kancelárie prezidenta

Referencie
----------

1. ↑  Zatvorenie regionálneho pracoviska KP SR v Banskej Bystrici - prezident.sk
2. ↑   *Prezidentka Slovenskej republiky | Vedúci kancelárie* [online]. Prezidentka Slovenskej republiky, [cit. 2022-09-20]. Dostupné online. [nefunkčný odkaz]
3. ↑   *Novým vedúcim prezidentskej kancelárie sa stal Metod Špaček.* [online]. Denník N, 2021-01-18, [cit. 2021-01-18]. Dostupné online.